Բայց որոշ նախաձեռնողներ պլանավորել են նավթի, գազի պաշարներ հայտնաբերել մի ջրահավաք ավազանում, որտեղ կենսազանգվածի միլիոն տարեկան կուտակումները բացակայում են (միայն տորֆի որոշ քանակություն է գոյացել Գիլիի շրջանում), համապատասխան բնակլիմայական գործոններ նույնպես չկան (ինչպես բնիկներն են ասում՝ Սևանի կլիման խիստ է, օդը սրի նման կտրում է): Համենայն դեպս ՀՀ բնապահպանության նախարար Ա.Գրիգորյանը 2015 թ. փետրվարի 16-ին հաստատել է ԲՓ 09 դրական փորձաքննական եզրակացությունը՝ ՀՀ 4, 5, 6 պայմանական տարածքներում երկրաբանական հետախուզական աշխատանքներ կատարելու նպատակով (www.mnp.am//Բնապահպանություն/Փորձաքննություն/եզրակացություններ/20.02.2015 ): Ավելի շատ նախնական գնահատման հայտի նմանվող ԲՓ 09 փորձաքննական եզրակացության համաձայն՝ 4, 5 պայմանական տարածքները հարում են Սևանա լճի ավազանին՝ ընդգրկելով Սևանա լճի հարավ-արևմուտքը և Վայոց ձորի մարզի կենտրոնական և արևմտյան մասերը, որտեղ նախաձեռնող ընկերությունը նախատեսել է 2D սեյսմիկ ալիքների անդրադարձման հետազոտում՝ երկրի ընդերք ուղարկելով ձայնային ալիքներ՝ դինամիտի և սեյսմիկ վիբրատորի միջոցով: Իսկ հեռուստատեսային եթերից հնչող <հիմնավորումը> նախաձեռնող ընկերության 11 մլն.դոլարանոց ներդրման մասին է: Սակայն հարկ է հիշել, որ Սևանա լճի ջրահավաք ավազանի առողջացման նպատակով միջազգային դոնորներն ավելի բազմապատիկ հատկացումներ են կատարել: Ուշադիր դիտելով Սևանի ջրահավաք ավազանի քարտեզը՝ ամենաանտարբեր մարդն էլ առանց որևէ մեկնաբանության կհասկանա, որ Սևանի ջրահավաք ավազանում հնարավոր չէ որևէ երկրաբանական հետախուզություն՝ առանց վնասելու լիճը սնուցող զարկերակները:Ինչ էլ որ պատահի՝ Սևանա լճի անվտանգության երաշխիքը ջրահավաք ավազանի բնական ջրային հոսքերն են: Ուստի հարկ է կտրել բոլոր այն ձեռքերը, որոնք կհամարձակվեն վնասել Սևանա լիճը սնուցող որևէ զարկերակ, թեկուզ որևէ մազանոթ: Եթե կա նախագիծ, որով հնարավոր է որևէ վտանգ Սևանա լճի, Արփա, Որոտան գետերի ջրահավաք ավազանների սնուցման համար, ուրեմն այդ նախագիծը ոչ մի դեպքում չի իրականացվի, անկախ նրանից թե քանի դրական փորձաքննական եզրակացություն կլինի և թե ինչ տպավորիչ բյուջե կունենա: